ועדת הכספים, כנסת 20, פרוטוקול מספר 1027, 2018-05-07 10:00

משה גפני: אני מתכבד לפתוח את ישיבת ועדת הכספים.

משה גפני: עודד פורר, יש לך הצעה לסדר.

משה גפני: בבקשה.

מיקי לוי: גם לי יש הצעה לסדר.

עודד פורר: אדוני, תודה.

עודד פורר: אני רוצה לנצל את העובדה שהגיעה לכאן בקשה לאישור מוסדות ציבור לעניין סעיף 46 לפקודת מס הכנסה.

עודד פורר: לפני כשנה וחצי אישרנו כאן, למרות ויכוח שהיה בוועדה, את ארגון "אמנסטי" להכרה במס לפי סעיף 46(א).

עודד פורר: הוועדה ביקשה שתוך שנה יוגש דיווח על המצב, האם "אמנסטי" באמת פוגעת או פועלת לפגיעה במדינת ישראל.

עודד פורר: בינתיים מאז ועד היום, לפחות בסוף החודש שעבר "אמנסטי" קראה לאמברגו נשק על מדינת ישראל בעקבות העימותים ברצועת עזה.

עודד פורר: אני חושב שאנחנו לא יכולים להמשיך ולאפשר להם את הפטור הזה בלי שזה יגיע לפחות חזרה לדיון בוועדת הכספים.

מוסי רז: מה זאת אומרת?

מוסי רז: יש לנו פה דיון כזה?

מוסי רז: יש פה עמותות שקוראות לא להתגייס לצבא?

עודד פורר: הוועדה נתנה אישור לשלוש שנים, ובלבד שתוך שנה יוגש דוח לוועדה.

עודד פורר: דוח כזה לא הוגש.

עודד פורר: גם פניתי אליך בעניין הזה מספר פעמים.

עודד פורר: אם אומרים שיגישו דוח – אז שיגישו דוח.

מוסי רז: מה שאמרת מתייחס לכל המוסדות לפי סעיף 46.

משה גפני: למעשה אני לא בטוח עדיין מה אנחנו יכולים לפסול ומה לא יכולים לפסול.

משה גפני: פניתי לארז אורעד והוא אמר שהוא בדק את זה.

משה גפני: מבחינה חוקית אין בעיה עם "אמנסטי".

עודד פורר: כלומר אין בעיה לתת פטור לארגון שקורא לאמברגו נשק על מדינת ישראל?

משה גפני: רגע, לא השלמתי את המשפט.

משה גפני: אני לא מתעלם מן העניין הזה.

משה גפני: אני מבקש לקיים דיון בשבוע הבא.

משה גפני: אדבר עם החברים ונקיים דיון, האם יש סמכות לוועדה ברוב גדול לפסול, לא כלאחד יד.

משה גפני: עוד אדבר עם החברים, אבל אני מתכוון לקיים דיון בשבוע הבא.

עודד פורר: מה זאת אומרת "האם יש סמכות"?

עודד פורר: אז לשם מה אנחנו מאשרים את זה פה?

משה גפני: אם אתה יכול לפסול אבל אין לך סמכות מבחינה חוקית, אז מה יעזור מה שתעשה כאן?

משה גפני: אני פניתי.

משה גפני: ארז אורעד כתב לי.

עודד פורר: לא סביר בעיניי, הרי המשמעות פה היא שאנחנו נותנים במנגנון אחר כסף מתקציב המדינה.

עודד פורר: זה תקציב המדינה, ובמקום לשלם מס הם קוראים לאמברגו נשק.

משה גפני: אני לא בורח מן העניין הזה.

משה גפני: בבקשה, ארז אורעד, אתה יכול לומר משפט בעניין?

משה גפני: בגלל שפנו אליי כמה חברי כנסת, ארבעה חברי כנסת, בבקשה לקיים דיון על העניין הזה.

משה גפני: בבקשה.

ארז אורעד: כן, משפט קצר, אם יורשה לי להתייחס.

ארז אורעד: למרות שלא הגעתי מוכן עם מידע לגבי ארגון "אמנסטי" היום- - -

משה גפני: לא חשוב, אין דיון על זה.

עודד פורר: צריך להיות תמיד מוכן עם "אמנסטי".

עודד פורר: ..

ארז אורעד: אני שם את הדיון במסגרת המתאימה לו.

ארז אורעד: אני רוצה להעמיד דברים על דיוקם.

ארז אורעד: בוקר טוב לכולם, לוועדת הכספים ולכבוד היושב-ראש הרב משה גפני.

ארז אורעד: אני רוצה להתייחס לארגון "אמנסטי", להעמיד דברים על דיוקם, למסגר את הדיון, ואז תחליטו מה שתחליטו.

ארז אורעד: "אמנסטי" עלה פה לאישור ועדת הכספים.

ארז אורעד: אני מזכיר, גם לפי הפרוטוקול, היה כתוב שיאשרו אותו לשנתיים.

ארז אורעד: גם במכתבים שלך הוא אושר כרגיל.

עודד פורר: הוא אושר כרגיל אבל בפרוטוקול נאמר שיוגש דוח בתוך שנה.

ארז אורעד: כאשר היה שם תנאי, שלאחר שנה יוגש דיווח.

ארז אורעד: לא דוח אלא דיווח.

ארז אורעד: חשובה מאוד הסמנטיקה.

ארז אורעד: הגשתי דיווח שבועיים לפני המועד לראשונה, ובמועד בפעם השנייה כדי לבדוק מה קורה עם זה.

ארז אורעד: זה היה דיווח באמת פשוט.

ארז אורעד: דיווחתי שלמיטב ידיעתי – וזה גם מן הכותרות, מן העיתונות – יש תלונות נגד ארגון "אמנסטי", שחלקן הגיעו אליי, שהם קוראים לחרם על מדינת ישראל.

ארז אורעד: אני מזכיר לכם שחרם על מדינת ישראל – לא בסמכותי לשקול את זה.

ארז אורעד: יש חקיקה של חוק החרם, שיש לו שם ארוך, אבל למעשה לשר האוצר ולשרת המשפטים יש סמכות בעניין חוק החרם להטיל סנקציות כאלה או אחרות, כאשר בין הסנקציות האלה נכללת האפשרות לשלילת אישור לפי סעיף 46.

ארז אורעד: הבאתי את זה לידיעת ועדת הכספים.

ארז אורעד: ככל הידוע לנו – אני לא יכול להגיד דברים מפאת החיסיון לגבי עמותות – אנחנו בודקים את הנושא הזה לפני ולפנים כרגיל.

ארז אורעד: יש לי מספר שיקולים שאני יכול לשקול, וביניהם לא נמצא השיקול של חרם על מדינת ישראל.

ארז אורעד: יש חוזרים מסוימים שנמצאים.

ארז אורעד: אני מפנה אתכם לחוזר 9/2015, שבמקרה נמצא אצלי, ויש פה דברים שצריך פשוט להבין אותם.

ארז אורעד: בסך הכול, מבחינת דיווח, כן הגשתי דיווח במועד.

עודד פורר: הוועדה קיבלה דיווח?

עודד פורר: אני כחבר ועדת הכספים לא קיבלתי דיווח.

ארז אורעד: דיווחתי לוועדת הכספים.

ארז אורעד: בישיבת הוועדה וכפי שמופיע בפרוטוקול נדרש דיווח לוועדת הכספים.

עודד פורר: האם מישהו מחברי הוועדה קיבל?

עודד פורר: האם הוועדה קיבלה?

ארז אורעד: אני עובד בצינור של ועדת הכספים.

ארז אורעד: הגשתי את הדיווח לוועדת הכספים.

ארז אורעד: אבל כרגע זה לא העניין, אם הגשתי או לא הגשתי את הדיווח.

עודד פורר: זה גם חלק מן העניין.

ארז אורעד: בסך הכול קביעות של חוק אחר, שהן כאלה ואחרות, נכנסות לגדר חוק אחר.

עודד פורר: אם היה מוגש דיווח, אני מניח, וכך גם עלה מהפרוטוקול של אותה ישיבה, היינו אמורים לקיים דיון על אותו דיווח ואז לראות מה אנחנו אומרים: האם אנחנו אומרים כן, האם אנחנו אומרים לא, האם זה בסדר או לא בסדר.

עודד פורר: אני מקבל שאתה אומר שאין בסמכותך לבדוק, אבל סמכות הוועדה לדון.

ארז אורעד: לא קיבלתי תגובה לדיווח.

ארז אורעד: אני אומר לכולם: שאלתי אם רוצים לקיים דיון או לא רוצים לקיים דיון.

ארז אורעד: אין מתפקידי לקיים את הדיון על "אמנסטי".

משה גפני: נקיים דיון על העניין הזה.

משה גפני: קיבלתי פניות מארבעה חברים.

משה גפני: עודד פורר הוא באמת הראשון אבל היו עוד כמה חברים שביקשו.

משה גפני: נקיים את הדיון הזה, אבל נצטרך לקבל החלטה בסופו של דבר, לאו דווקא כלפי "אמנסטי", האם יש לנו סמכות, בגלל שזה באמת לא סמכותו אלא זה סמכותנו.

עודד פורר: יכול להיות, אדוני, שנצטרך להוביל איזשהו שינוי חקיקה.

עודד פורר: הרי לא סביר שארגון – לאו דווקא "אמנסטי" – שקורא לאמברגו נשק על מדינת ישראל יזכה להטבות מס ממדינת ישראל כדי לקרוא לאמברגו נשק על המדינה.

עודד פורר: הדעת אינה סובלת את המצב הזה.

אחמד טיבי: אם הדיון יתקיים, אדוני היושב-ראש, אני מבקש שהוא יהיה באולם נגב בשידור ישיר.

אחמד טיבי: חשוב שכל העולם יראה.

עודד פורר: גם פה זה בשידור ישיר.

אחמד טיבי: שם החשיפה גדולה יותר.

אחמד טיבי: חשוב שדעתך נגד "אמנסטי אינטרנשיונל" תישמע ברבים.

עודד פורר: נגד ארגון שקורא לאמברגו נשק על מדינת ישראל.

אחמד טיבי: זה ארגון נגד פשעי מלחמה באופן כללי.

עודד פורר: גם ברצועת עזה יש את ארגון אונר"א שקורא לעצמו אונר"א, כאילו הוא של האומות המאוחדות, אבל הוא מוביל להסתה, לרצח ולטרור.

עודד פורר: אז בסדר...

אחמד טיבי: תיזום עוד דיון.

עודד פורר: זה שקוראים לזה בשם יפה לא אומר שזה עושה דברים יפים.

משה גפני: אני מתכוון לקיים דיון עקרוני לגבי הסמכות.

משה גפני: עדיין לא באולם נגב בגלל שלא מדברים דווקא על "אמנסטי", מדברים באופן כללי, האם יש לנו סמכות.

משה גפני: לפעמים נדרש רוב מיוחד כדי לדחות משהו שכולנו מסכימים שלא לתת לו לפי סעיף 46.

משה גפני: על זה צריך לקבל החלטה.

משה גפני: זה לא מצריך תיקון חקיקה.

אחמד טיבי: במקרה זה, לא כולנו מסכימים.

משה גפני: אני לא מדבר על "אמנסטי".

מיקי לוי: הוא מדבר על הרעיון, האם יש סמכות או אין סמכות.

משה גפני: הרי בכל אופן, המדינה מתקצבת את זה בסעיף 46.

משה גפני: יש סמכות, אבל אנחנו צריכים לקבל החלטה.

משה גפני: זה לא מצריך תיקון חקיקה.

משה גפני: יש סמכות אם נחליט שיש סמכות.

משה גפני: זה תלוי בידיים שלנו.

משה גפני: ואז יצטרכו לקיים דיון על כמה גופים, שאחד מהם יהיה "אמנסטי".

משה גפני: אם תבקש שזה יהיה באולם נגב, זה יהיה באולם נגב.

משה גפני: למה דווקא באולם נגב?

עודד פורר: הוא לא רוצה שזה יהיה באולם ירושלים...

אחמד טיבי: כי באולם נגב יש שידור ואילו באולם ירושלים אין שידור.

אחמד טיבי: אני מוכן להביא תרגום סימולטני באנגלית על חשבוני.

עודד פורר: גם פה זה משודר, אדוני.

מיקי לוי: אני מבקש גם תרגום לשפת הסימנים...

אחמד טיבי: גם.

אחמד טיבי: ..

ארז אורעד: רק דבר אחד קטן לחדד ולהדגיש.

ארז אורעד: באשר לסעיף 46, ככל שהוא קשור לחרם או לא לחרם, זה לא קשור לפקודת מס הכנסה.

ארז אורעד: הוא קשור לחוק אחר.

ארז אורעד: הוא נמצא במגרש אחר.

עודד פורר: זה לא המגרש שלך אלא שלנו.

ארז אורעד: זה לא המגרש שלי.

ארז אורעד: לכן אני גם לא יודע אם אגיע לדיון.

משה גפני: נתאם את הזמן.

משה גפני: אנחנו יודעים שיש לך קושי באותו יום.

משה גפני: נתאם את זה, לא נעשה את זה מעל הראש שלך.

משה גפני: אנחנו רוצים לקיים קודם כול דיון עקרוני.

אחמד טיבי: אדוני, להערכתך במושב הזה יהיו בחירות או לא יהיו בחירות?

עודד פורר: בגלל "אמנסטי" אתה רוצה בחירות?

אחמד טיבי: האם נתגבר על פסקת ההתגברות או שפסקת ההתגברות תתגבר עלינו?

משה גפני: אתמול הייתי בישיבה של ראשי הקואליציה.

משה גפני: ההערכה שלי היא שלא הולכים לבחירות.

עודד פורר: מה שאנחנו מנסים כרגע הוא פסקת התבגרות.

עודד פורר: ..

משה גפני: להערכתי, לא יהיו בחירות.

אחמד טיבי: ביום רביעי לא יהיו בחירות, זה ברור...

משה גפני: ביום רביעי גם לא יביאו את החוק בגלל שאין רוב.

אחמד טיבי: מעניין מי יותר חזק, בנט או נתניהו.

אחמד טיבי: ..

עודד פורר: ליברמן.

עודד פורר: ..

אחמד טיבי: ליברמן מגרד את אחוז החסימה, יש לכם 4-5 מנדטים, אתם אפילו לא מתקרבים לשליש של הכוח שלנו, של הרשימה המשותפת.

אחמד טיבי: ואני לא רוצה לדבר על ש"ס ואחוז החסימה, אני לא רוצה להכאיב לאף אחד.

משה גפני: ש"ס לא מתמודדת על אחוז החסימה, היא נמצאת הרבה מעליו.

משה גפני: בש"ס לא אוחזים בזה, ש"ס תמיד מקבלת בסקרים פחות ואז בבחירות תמיד מקבלת יותר.

יצחק וקנין: והמשכיל בעת ההיא יידום.

אחמד טיבי: מהנקודה הזאת שאמר חבר הכנסת וקנין אפשר רק לעלות.

אחמד טיבי: ..

יצחק וקנין: משהו שאני אומר: בחירות לא יהיו ב-2018.

יצחק וקנין: תשכח מזה.

יצחק וקנין: ב-2019 – נגיע, ירחם השם.

יצחק וקנין: אני מעריך שהממשלה הזאת תמשיך למשך כל הקדנציה.

אחמד טיבי: אנחנו רוצים שהוא ירחם על הציבור באופן כללי.

עמר בר-לב: אפשר גם להגיד שב-2019 בטוח יהיו בחירות.

יצחק וקנין: השאלה אם הן יהיו במועדן או לא.

יצחק וקנין: עכשיו זה הולך לכיוון שהבחירות יתקדמו במועדן.

משה גפני: בואו נעשה סדר.

משה גפני: אני רוצה לסכם את העניין הזה.

משה גפני: לגבי "אמנסטי" יש בקשה, שנעניתי לה.

משה גפני: אמרתי שאקיים את הדיון הזה לאור בקשה של ארבעה חברי כנסת.

משה גפני: אני על פי רוב מקיים דיונים גם כשחבר כנסת אחד מבקש.

משה גפני: אקיים את הדיון הזה.

משה גפני: לפני הדיון הזה – זה גם מופיע בסדר היום בשבוע הבא – אני כל הזמן מתלבט ביני ובין עצמי, ואני מתלבט גם בקול יחד אתכם.

משה גפני: שאלת שאלה כשדיברת על "אמנסטי" אבל אתה יכול לשאול את זה על כל ארגון אחר ששנוי במחלוקת גדולה מאוד: האם יש סמכות לוועדה לקבל החלטה, שכדי לפסול מישהו צריך לפסול אותו ברוב גדול?

משה גפני: צריך להזמין אותו, לשמוע אותו.

משה גפני: על זה נקיים דיון.

משה גפני: עניין "אמנסטי" הוא פועל יוצא של דיון כזה אבל הוא לא הדיון.

משה גפני: הדיון על "אמנסטי" יתקיים.

עודד פורר: אני מקבל את אמירתך.

משה גפני: ארז אורעד, אני צריך אותך בדיון כזה, אתה מכיר את העניין, אתה ממונה מטעם הממשלה על החוק הזה.

משה גפני: נצטרך לתאם את הזמן, שאתה תוכל לבוא באותו יום.

משה גפני: אם לא, נשנה את היום.

משה גפני: אתה צריך להיות בדיון הזה.

משה גפני: הדיון הזה אמנם לא נוגע אליך, מכיוון שהסמכות היא שאנחנו מצביעים על העמותות שאתה מביא לנו, ובינתיים עוד לא נתקלנו בתופעה – קיימנו את הדיון המעמיק הזה ואנחנו נקיים את הדיון המעמיק הזה.

משה גפני: ניסיתי בפגישות עם משרד האוצר ומשרד המשפטים להגיע לאיזה שינוי חקיקה.

משה גפני: שינוי חקיקה כנראה לא יצא אל הפועל.

משה גפני: הוא קשה יותר, מכיוון שאז באמת אנחנו צריכים להגיע לדקויות.

משה גפני: רוב גדול בוועדה – להערכתי נוכל להתמודד עם זה.

משה גפני: אבל על זה נקיים דיון.

משה גפני: על "אמנסטי", בלי קשר לעניין הזה, או עם קשר- - -

עודד פורר: זה יהיה הדיון השני.

משה גפני: זה יהיה הדיון השני.

משה גפני: ואם אחמד טיבי יבקש לקיים דיון על עוד עמותה כלשהי שהוא חושב שצריך לקיים עליה דיון, נקיים דיון, רק אז נצטרך להחליט האם הוא יתקיים באולם נגב.

אחמד טיבי: אני מודיע שלא אציע שום דבר הקשור לעמותת ישראל ביתנו.

אחמד טיבי: ..

עודד פורר: כי אין עמותה כזאת.

משה גפני: תודה רבה.

מיקי לוי: בוקר טוב, אדוני, תודה רבה.

מיקי לוי: נעבור למשהו יותר משמח, בעיניי לפחות: חבר הכנסת יצחק וקנין, הרב יצחק וקנין הגיע לגיל שישים.

מיקי לוי: אחרי 22 שנים בבניין הזה הוא מקובל על כל באי הבית.

מיקי לוי: אני רוצה לאחל לו בריאות, חיים טובים, המשך יוזמה ותרומה לחברה.

מיקי לוי: כל הכבוד.

מיקי לוי: אנחנו אוהבים אותך.

יצחק וקנין: תודה.

עודד פורר: כולנו מצטרפים.

אחמד טיבי: פה אחד.

משה גפני: כולנו מצטרפים לברכות.

משה גפני: לא העליתי את זה מיד בגלל שהעוזר שלך הזהיר אותנו לא לברך אותך קודם היות ועושים מסיבה בסיעת ש"ס.

מיקי לוי: אבל עכשיו אתה מגלה לו.

יצחק וקנין: אז אני בשעה 3 אצא מן הבניין.

יצחק וקנין: .. כתוב: "בן שישים לזקנה".

משה גפני: אל תגיד שאמרתי.

מיקי לוי: דבר שני, נודע לי שהממשלה קיבלה החלטה מבלי להביא אותה לוועדת הכספים.

מיקי לוי: היא הוציאה ישובים מעוטף עזה מרשימת יישובי עדיפות לאומית: ברור חיל, רוחמה ודורות.

מיקי לוי: אסביר.

מיקי לוי: יש את הדרג הראשון של שני קילומטרים, ישובים שמוגדרים כ"צמוד גדר" והם כלולים בטבלה של ההעדפות.

מיקי לוי: הישובים בדרג השני מוגדרים "סמוך גדר" והם נמצאים במרחק של שבעה קילומטרים מגבול עזה.

מיקי לוי: אף הם כלולים.

מיקי לוי: שדותיהם של דורות וברור חיל – הם הישובים שהוציאו אותם מן הרשימה – נמצאים למעשה, שבילי הנסיעה לתוך הקיבוצים נמצאים על קו שבעה הקילומטרים והלאה.

מיקי לוי: זה נופל בין.

מיקי לוי: אני חושב שללא קיום דיון מעמיק, לאור מה שקורה ברצועת עזה בימים אלה, לעשות מחטף כזה מבלי להביא את זה לוועדת הכספים כדי שתדון בזה בכובד ראש זה לא בסדר.

מיקי לוי: אני לא בממשלה אבל אני מבקש – אדוני, אשלח לך מכתב מפורט – שייערך דיון דחוף.

עודד פורר: מי קיבל את ההחלטה?

עודד פורר: שר האוצר?

שגית אפיק: לדעתי זה לא אזורי עדיפות.

שגית אפיק: אתה מדבר על חוק שדרות ועוטף עזה.

שגית אפיק: בחוק שדרות ועוטף עזה, שנחקק כתוצאה מהצעת חוק שהוגשה כאן בוועדה, חוק שדרות ועוטף עזה קובע שכל הישובים שהם בתוך שבעה קילומטרים זכאים להטבות שונות.

שגית אפיק: עכשיו אני מבינה שאומרים שהם לא נכללים בשבעה קילומטרים.

מיקי לוי: אני לא הלכתי למדוד עם מטר.

שגית אפיק: אז זה לא עניין של החלטת ממשלה.

מיקי לוי: השדות והשבילים שלהם נמצאים על קו שבעה הקילומטרים.

מיקי לוי: אני מבקש, או שיושב-ראש מועצת אשכול יבוא ויבהיר או מישהו שמבין, כמו חיים ילין.

מיקי לוי: אני לא מדדתי עם מטר.

מיקי לוי: אני אומר לך, אדוני, שיש בעיה.

מיקי לוי: הישובים האלה הוצאו מן הרשימה.

מיקי לוי: עד היום הם היו בה.

משה גפני: אז איך יכולים להוציא אותם?

שגית אפיק: זה היישום של החקיקה.

שגית אפיק: אנחנו לא קובעים בחקיקה שמות של ישובים.

שגית אפיק: הם בודקים מה נמצא בשבעת הקילומטרים.

שגית אפיק: אתה זוכר שהישוב שלומית לא נכלל ברשימה ואחר כך התברר שהוא כלול.

שגית אפיק: כך גם כאן, אותו דבר.

שגית אפיק: הוא אומר שהייתה פה החלטת ממשלה.

שגית אפיק: יכול להיות שהוא מדבר על חוק אחר.

שגית אפיק: אני צריכה לבדוק את זה.

מיקי לוי: אשלח מכתב.

משה גפני: אתה לא צריך לשלוח מכתב.

משה גפני: נבדוק את זה.

משה גפני: נראה לי קצת משונה.

משה גפני: זה חוק.

מיקי לוי: מן הבית הקיצוני בישוב הם לא נכללים בשבעה הקילומטרים, אבל השדות והשבילים הם על גבול שבעת הקילומטרים, אולי נכללים בתוך שבעת הקילומטרים.

מיקי לוי: השאלה האם אנחנו מדקדקים בקוצו של יו"ד.

עמר בר-לב: אולי זה מחוץ לטווח העפיפונים, בגלל זה הוציאו.

עמר בר-לב: ..

משה גפני: מיקי לוי, אתה לא צריך לשלוח מכתב.

משה גפני: שגית אפיק תבדוק.

מיקי לוי: זה מטריד את מנוחתי.

משה גפני: זה הרי חוק, חקיקה ראשית ממש.

משה גפני: זה לא תקנות או החלטות.

מיקי לוי: אני לא יודע לענות תשובה.

משה גפני: יכול להיות שמישהו אמר שזה מעבר לשבעה קילומטרים.

משה גפני: ארז אורעד, זה לא נוגע אליך.

ארז אורעד: זה סעיף 11 לפקודת מס הכנסה.

משה גפני: נכון, זה חוק שדרות ועוטף עזה.

שגית אפיק: בחוק שדרות יש גם שיקול דעת למערכת הביטחון.

שגית אפיק: בסעיף יש גם הגדרה שכוללת שיקול דעת.

שגית אפיק: אבל בכל הדיונים שהיו לנו כאן, הם תמיד היו כלולים בפנים.

שגית אפיק: את הנקודה הזאת אני רוצה לבדוק.

מיקי לוי: תודה רבה.

משה גפני: יכול להיות שמשרד הביטחון שינה את שיקול דעתו בעניין?

משה גפני: אתה תקבל תשובה מוסמכת.

משה גפני: אני לא יודע לענות לך.

מיקי לוי: זה מטריד אותי, בעיקר בימים טרופים אלה כאשר הם סובלים כל כך הרבה.

משה גפני: למה הממשלה נכנסה לעניין?

משה גפני: לאיזה צורך?

משה גפני: למה הוציאו אותם?

משה גפני: הרי הם היו כלולים בפנים כל הזמן.

משה גפני: שגית אפיק תבדוק.

משה גפני: נראה לי שמבחינת החוק הממשלה לא יכולה להוציא אותם, אלא אם כן בא מישהו ואמר שמבחינת שיקול הביטחון לא צריך שהם יהיו כלולים ברשימה, או שבאו אנשי רשות המסים או מישהו שמכיר את זה ואמרו שהם מחוץ לתחום שבעת הקילומטרים.

משה גפני: נקבל תשובה מוסמכת, ואם יהיה צורך, אזמין את ראש מועצת אשכול ונקיים על זה דיון.

משה גפני: אנחנו עוברים לאישור מוסדות ציבור לעניין סעיף 46.

משה גפני: ארז אורעד, בבקשה.

ארז אורעד: בוקר טוב לכולם.

ארז אורעד: אני מתכבד להביא לאישורכם שתי רשימות לאישור מוסדות ציבור, לעניין סעיף 46 ולעניין סעיף 61.

ארז אורעד: הרשימה הראשונה מונה 84 מוסדות ציבור מומלצים והרשימה השנייה מונה שני מוסדות ציבור.

ארז אורעד: אתחיל עם הרשימה הראשונה.

ארז אורעד: הרשימה הראשונה מספרה 13-140-18 והיא מונה 84 מוסדות ציבור, שכולם נבדקו על ידי עובדי המחלקה שלי שהם מוסדות ציבור מלכ"רים, עברו את הוועדה הציבורית המייעצת ונחתמו על ידי מנהל רשות המסים, שיש לו הסמכה של שר האוצר, למעשה האצלת סמכות לחתימה ולהביא אותם בפניכם.

ארז אורעד: אני מבקש את אישור ועדת הכספים לרשימה הנוכחית.

משה גפני: יש שאלות?

עודד פורר: יש לי שאלה טכנית קצרה.

עודד פורר: מופיע פה ארגון בוגרי קורס חובלים.

עודד פורר: אני בוגר קורס חובלים.

עודד פורר: זה מונע ממני להצביע?

ארז אורעד: אין לך ניגוד עניינים.

ארז אורעד: גם לי אין ניגוד עניינים למרות שהבן שלי – גילוי נאות – הוא בוגר קורס חובלים.

משה גפני: אתה יכול להצביע.

עמר בר-לב: החבר של הבת שלי הוא בוגר קורס חובלים.

עמר בר-לב: אני יכול להצביע?

מיקי לוי: אני אומר את הדברים כדי שיירשמו בפרוטוקול כי אני מדקדק בעניין.

מיקי לוי: מספר 1 – אין אישור לניהול תקין.

מיקי לוי: שיירשם.

ארז אורעד: קודם כול, הערה לרקע: כל העמותות שאין להן אישור לניהול תקין, בכנסת יש להן אישור.

מיקי לוי: נתנו אישור וממתינים שנה.

ארז אורעד: ממתינים שנה.

ארז אורעד: יש להן אישור הגשת מסמכים.

ארז אורעד: עוד פעם אני מזכיר פה: זה על מנת לא לעכב את העמותות לתקופה של שנתיים עד שהן מגיעות לפתחנו.

מיקי לוי: אני אתך.

מיקי לוי: אני רק מניח את זה על השולחן ואחר כך אוציא את הפרוטוקול כדי להגיד לוועדה.

ארז אורעד: בדרך כלל זה עובד.

מיקי לוי: אני יודע לעבוד בתיק תזכורת (ת"ת), כך חינכו אותי.

ארז אורעד: ת"ת זה שיטה ישנה.

ארז אורעד: ..

מיקי לוי: מה לעשות, אנחנו מהישנים.

מיקי לוי: ..

עמר בר-לב: ואם כעבור שנה אין להם אישור?

ארז אורעד: אעדכן, וטוב שאתם שואלים.

ארז אורעד: כעבור שנה אנחנו בודקים אם יש להם אישור ניהול תקין.

ארז אורעד: אם כן – אנחנו למעשה מאריכים להם לתקופה של שלוש שנים, ואם אין להם אישור ניהול תקין – אנחנו לא מאריכים להם.

ארז אורעד: אנחנו קוראים להם ובודקים עם רשם העמותות, שנמצא מימיני, מדוע אין להם אישור ניהול תקין.

עמר בר-לב: במילים אחרות, מי שאין לו אישור לניהול תקין יכול במשך שלוש או ארבע שנים- - -

ארז אורעד: לא, הוא לא יכול.

ארז אורעד: היום הכול ממוחשב.

ארז אורעד: עורכים את הבדיקות.

ארז אורעד: אנחנו מחוברים היום לקובץ של רשם התאגידים, רשם העמותות, ובודקים אם יש להם אישור ניהול תקין.

ארז אורעד: אם אין להם אישור ניהול תקין – לא מחדשים להם את האישור.

ארז אורעד: אם יש להם אישור ניהול תקין- - -

משה גפני: כלומר, כל העמותות שאנחנו רואים פה, אושר להן לשנה.

משה גפני: כעבור שנה נערכת בדיקה האם יש ניהול תקין?

ארז אורעד: יש שתי סיבות.

ארז אורעד: לא כל מה שאושר לשנה אין לו אישור לניהול תקין.

ארז אורעד: אני רוצה לדקדק פה.

ארז אורעד: יש סיבות מסוימות, למשל שאין להם מספיק מחזור, דמי רצינות.

ארז אורעד: המחזור המינימלי הוא 30,000 שקל.

ארז אורעד: אם יש להם מחזור של בין 30,000-50,000 שקל אנחנו בודקים אם יש סיכוי בכלל לעמותה הזאת להמשיך.

ארז אורעד: זה סיבה שנייה שאתם יכולים לשאול לגבי השנה.

ארז אורעד: יש סיבות כאלה ואחרות, למשל שרוצים לראות שאין אפליה כלפי ציבור כזה או אחר.

ארז אורעד: הם חותמים בפנינו על כתבי התחייבות.

ארז אורעד: פועלת ועדה ציבורית, שאני יושב בראשה, עם נציגי ציבור, ביניהם מנכ"ל לשעבר של הביטוח הלאומי ורשם העמותות, והוועדה הזאת למעשה מחליטה, בודקת כל עמותה ועמותה, בישיבה שנמשכת בערך 4 שעות, ויש כל מיני התניות, כאלה ואחרות.

ארז אורעד: מחתימים את העמותות על כתבי התחייבות כאלה ואחרים.

ארז אורעד: למעשה אנחנו רוצים למדוד לאחר שנה אם הם עמדו בכתבי ההתחייבות האלה.

עמר בר-לב: ואם הם לא עמדו?

ארז אורעד: אם הם לא עמדו אז לא מחודש להם האישור.

ארז אורעד: זה בדיוק העניין.

ארז אורעד: בעניין הטכני, אם אין אישור ניהול תקין – אני מדגיש שוב: שנתיים לוקח מרגע שמגיעים לרשם העמותות ומבקשים מרשם העמותות אישור ניהול תקין ועד שמקבלים אישור.

מיקי לוי: אנחנו אתך בעניין הזה.

מיקי לוי: רק נשלח לך מכתב בעוד שנה.

עמר בר-לב: השאלה אם יש כאן עמותות שהוקמו לפני חמש שנים.

עמר בר-לב: היה להן את השנתיים האלה מפה ועד להודעה חדשה והיום כעבור חמש שנים הן מופיעות ברשימה ועדיין אין להן אישור.

ארז אורעד: עמותות כאלה בדרך כלל אנחנו לא מאשרים אותן, או שמבקשים מהן להתכבד ולהביא אישור ניהול תקין.

ארז אורעד: לגבי עמותות ותיקות – השאלה נכונה, השאלה מצוינת.

ארז אורעד: אם במשך חמש שנים הם לא באו לבקש ולא קיבלו אישור ניהול תקין, יש שם כנראה משהו לא תקין.

ארז אורעד: אומרים להם: תביאו אישור ניהול תקין.

ארז אורעד: לגבי עמותות כאלה שהן לא חדשות, אנחנו מבקשים אישור ניהול תקין באופן חד משמעי.

משה גפני: בנימין למקין, אתה יכול להעיר על העניין הזה?

בנימין למקין: אני מרשם העמותות.

בנימין למקין: אנחנו לא מוציאים אישור ניהול תקין רגיל עד שמוכחות שנתיים פעילות.

בנימין למקין: עד שהם מוכיחים את העובדה הזאת, אנחנו מוציאים אישורים חלופיים.

בנימין למקין: תמיד היה נהוג בוועדת הכספים לאשר את המוסדות על סמך האישור החלופי.

מיקי לוי: אנחנו נאשר, אבל בעוד שנתיים אבדוק אתכם.

בנימין למקין: אנחנו מוציאים אישור חלופי בינתיים למי שעדיין טרם הוכיח שנתיים פעילות.

בנימין למקין: אחרי שמוכיחים שנתיים פעילות, מוציאים אישור רגיל.

עמר בר-לב: לפרוטוקול, איחלתי למיקי לוי בעוד שנתיים להיות בממשלה ביחד אתנו, ואז לא בטוח שהוא יוכל לבדוק אתכם.

עמר בר-לב: .. גפני, ביחד אתכם.

מיקי לוי: מספר 8 – "העמותה לקידום מוזיאון פתח תקווה לאמנות" – אין אישור לניהול תקין.

מיקי לוי: שיירשם רק, אני מציין כדי שאוכל להוציא את הפרוטוקול.

ארז אורעד: בכל העמותות האלה גם יושב בנימין למקין והוא בדק אותן.

מיקי לוי: אני לא בא לדבר נגד.

מיקי לוי: אני מציין עובדה.

ארז אורעד: יש לה אישור ניהול תקין חלופי.

מיקי לוי: אני מציין עובדה.

מיקי לוי: זה הכול.

מיקי לוי: אני אדם יסודי.

מיקי לוי: "עוז ואמונה" – מספר 9 – אין אישור ניהול תקין.

מיקי לוי: "י"ש אור מרכז חוסן טיפולי" – מספר 15 – עם כל הצער שבעניין, אצביע נגד.

מיקי לוי: לא רק שאין אישור ניהול תקין אלא יש חוסר של דיווחים שנתיים, שזה שונה מאלה שאין להם אישור ניהול תקין, זה תוספת.

ארז אורעד: זו עמותה חדשה שהוקמה בסוף שנת 2016.

ארז אורעד: לגבי העמותה הזאת, למעשה אין לנו בפקודת מס הכנסה – עמותה שאין לה סעיף 46 אני לא יכול לבקש ממנה דוחות מבוקרים.

ארז אורעד: לאחר שיש את סעיף 46 אני כן יכול.

ארז אורעד: מצאנו לנכון לאשר אותה לשנה.

ארז אורעד: אני מציע לאשר אותה.

ארז אורעד: היא עוסקת בפעילות ראויה.

מיקי לוי: פעולה חשובה מאוד.

מיקי לוי: אמרתי.

ארז אורעד: זה עבר את הסכמת הוועדה הציבורית פה אחד, אבל הוועדה הציבורית מצאה לנכון, בגלל הסיבה שציינתי, לאשר אותה לשנה.

מיקי לוי: אתה מציע לנו לאשר אותה ובעוד שנה לקבל דיווח?

ארז אורעד: ולקבל דיווחים, כאשר היא חתמה בפנינו על התחייבות לדווח.

מיקי לוי: מקובל עליי.

משה גפני: אני מבקש, בעקבות הנושא הקודם, למען הסר ספק, למסור דיווח ממש, שיכול להיות שנקיים עליו דיון ויכול להיות שנסתפק בו וזהו.

ארז אורעד: דיווח במייל רגיל מספק אתכם?

משה גפני: כן, אבל שנקבל דיווח בזמן.

משה גפני: אז אביא את זה בפני חברי הוועדה.

משה גפני: יכול להיות שלא נצטרך לקיים דיון.

ארז אורעד: בסדר, אתן לכם את הדיווח הזה בתום שנה.

ארז אורעד: אתה רואה אפילו שלגבי "אמנסטי", שבועיים לפני המועד דיווחתי, ואף דיווחתי פעמיים.

מיקי לוי: לכן אני אומר את זה לפרוטוקול.

מיקי לוי: מספר 31 – "השמחה תנצח – החיוך שלהם השמחה שלנו" – אין ניהול תקין.

מיקי לוי: מספר 32 – "ת"ת 'זכר דוד' בישיבה 'קול תורה' " – פה, כמו בקודם, לא רק שאין אישור ניהול תקין- - -

משה גפני: במספר 31 אין אישור ניהול תקין?

ארז אורעד: נכון, אבל שוב, זה אישור חלופי.

ארז אורעד: הוא רק מציין את זה לפרוטוקול.

מיקי לוי: בסדר, אני לא מתווכח.

מיקי לוי: ב-32 – אין אישור ניהול תקין וחסרים דיווחים שנתיים.

ארז אורעד: אותו סיפור.

שגית אפיק: כל העמותות שכתוב בהערות שלך שהן אושרו לשנה, אין להן אישור ניהול תקין?

שגית אפיק: כי אני רואה שחבר הכנסת מיקי לוי בוחר ביניהן רק אחדות.

שגית אפיק: יש הבדל, נכון?

ארז אורעד: כבר ציינתי לפני כן, הסיבות לאישור לשנה הן רבות ומורכבות.

ארז אורעד: יש ביניהם שאין להם אישור ניהול תקין, אז למעשה יש להם אישור ניהול תקין חלופי, אישור מסירת מסמכים, כי לא רוצים שיחכו שנתיים ואז לא ניתן להם שום צ'אנס.

ארז אורעד: יש כאלה שאין להם מחזור מספק.

ארז אורעד: יש כאלה שחתמו על התחייבויות כאלה ואחרות לבצע כל מיני פעולות כאלה ואחרות, שאנחנו רוצים שהם יבצעו אותן או שלא רוצים שיבצעו אותן, כגון עמותות שמפלות, עמותות שלא הגישו דיווחים ואנחנו רוצים שיגישו את הדיווח שלהן כפי שצריך.

ארז אורעד: יש סיבות רבות ומגוונות.

ארז אורעד: אני יכול לפרט לגבי כל עמותה ועמותה שיש לה אישור לשנה.

ארז אורעד: כאשר אנחנו מבקשים אישור לשנה – האמינו לי שזה לא כייף שלי כי אז אני נתקל בהן בעוד שנה.

משה גפני: אני בעד לתת להם.

משה גפני: אני נגד החלטת הממשלה להמתין שנתיים.

מיקי לוי: אנחנו בעד, אבל אני רוצה שיהיה סדר.

משה גפני: אני נגד ההחלטה הזאת.

משה גפני: היא החלטה לא טובה.

משה גפני: יש כאלה שהן עמותות רציניות והן צריכות לחכות שנתיים.

משה גפני: אנשים באים בתלונות על העניין הזה.

משה גפני: הפעילות מתקיימת.

ארז אורעד: לכן הקלנו פה.

משה גפני: אני תומך בזה.

משה גפני: השאלה אם תוכל לעשות רובריקה שתראה שאין אישור ניהול תקין, שנדע שאין אישור ניהול תקין.

משה גפני: זה לא אומר שאנחנו פוסלים, להיפך.

שגית אפיק: רוצים לדעת את הסיבה – אם המחזור נמוך, אם אין אישור ניהול תקין.

מיקי לוי: תחסוך לי עבודה לבדוק את זה.

ארז אורעד: אעשה את זה.

ארז אורעד: רק שזה לא ייהפך לסדין אדום גדול.

משה גפני: לא, לא.

משה גפני: אני אומר לפרוטוקול, אני משבח אתכם על כך שאתם לא מעכבים את הבקשות בגלל ההחלטה על השנתיים.

משה גפני: השנתיים – זה החלטה שגויה.

משה גפני: אם היו אומרים: יש דברים שהם בסדר, שצריך לבדוק, מאוד בשוליים, אז צריך שנתיים – אני מבין; אבל יש עמותות שהן חיוניות.

משה גפני: יש למשל מושב חדש שמקים בית כנסת אז בית הכנסת לא יכול לפעול שנתיים כי זאת החלטת הממשלה.

משה גפני: למה?

משה גפני: אבל אין משהו אחר.

משה גפני: אתה יודע מה, לא בית כנסת, נניח מתנ"ס.

מיקי לוי: יש המון עמותות שעוסקות ברווחה.

עודד פורר: - - -

משה גפני: החלטת הממשלה שגויה.

משה גפני: היא החלטת ממשלה שהתקבלה מבלי שיעשו אבחנות בין מי שחיוני ממש לבין מי שחיוני פחות, ואתם עושים נכון, אני תומך בזה.

ארז אורעד: אשקול בדיון הבא בוועדת הכספים להוסיף עוד רובריקה של סיבה.

משה גפני: תעשה עוד רובריקה עם הפירוט.

מיקי לוי: זה יקל עלינו.

משה גפני: אני תומך בזה.

משה גפני: אעשה כל מאמץ כדי לבטל את החלטת הממשלה הזאת.

מיקי לוי: גם אני.

משה גפני: לפעמים זה הקמת בית ספר, לפעמים זה כמו במה שקורה בעיר רחובות, הדוגמה שהביא עודד פורר.

מיקי לוי: יש טיפולים נפשיים לאנשים שחיים בגבולות המדינה.

משה גפני: צריכים לחכות שנתיים.

ארז אורעד: זאת החלטת ממשלה מ-1998 שאושרה על ידי הכנסת.

משה גפני: זאת החלטת ממשלה שגויה.

משה גפני: אל תגיד דבר לא נכון.

משה גפני: הכנסת לא אישרה את זה.

משה גפני: זה החלטת ממשלה.

משה גפני: נקודה.

משה גפני: זה לא חוק, זה החלטת ממשלה, החלטה שגויה.

משה גפני: אני אומר את זה כל הזמן.

משה גפני: בשביל להזיז משהו בממשלה אתה צריך- - -

מיקי לוי: אפשר לצמצם את זה לשנה.

מיקי לוי: אז יהיה לך קל יותר.

משה גפני: נכון, אפשר לצמצם את זה לשנה.

משה גפני: אתם עושים נכון.

משה גפני: אני תומך במה שאתם עושים.

ארז אורעד: אנחנו רק רוצים להקל על העמותות.

משה גפני: לפעמים יש משהו חיוני.

משה גפני: הוא אמר: טיפול נפשי בעוטף עזה.

משה גפני: הם לא יכולים לקבל במשך שנתיים.

מיקי לוי: מספר 32 – "ת"ת 'זכר דוד' בישיבה 'קול תורה' " – אין אישור ניהול תקין ויש חוסר דיווחים שנתיים.

מיקי לוי: מספר 34 – "אמרי אליהו רכסים" – אין אישור לניהול תקין.

מיקי לוי: מספר 39 – אין אישור לניהול תקין.

רועי פולקמן: זה הכול רק לשנה?

ארז אורעד: רק לשנה בגלל שאין אישור לניהול תקין.

מיקי לוי: בכדי שבעוד שנה אשלח לו מכתב: "דווח לוועדה מה קרה", אני רוצה שזה יירשם בפרוטוקול.

מיקי לוי: מספר 47 – "הלפאפ – הדרך הקלה להתנדבות בע"מ", כאשר המטרה הציבורית היא חינוך וסעד – נראה לי מאוד מאוד ראוי אבל אין להם אישור ניהול תקין.

מיקי לוי: הנה דוגמה של גוף שעוסק בסעד וחינוך, וזה חשוב מאוד.

מיקי לוי: מספר 51 – "לכבוד הצדיקים" – למסכנים האלה יש בסך הכול מחזור של בקושי 30,000 שקל.

מיקי לוי: אז מה, עכשיו ימתינו שנתיים?

מיקי לוי: מספר 57 – יש טעות, קודם כול, בשם.

מיקי לוי: זה לא "קהילות יעקב" אלא השם הוא "משמרת ישראל".

מיקי לוי: תטפלו בזה.

מיקי לוי: אני בדקתי לפי השם של האיש.

משה גפני: אתה עושה שיעורי בית, אני רואה.

מיקי לוי: אני משתדל.

מיקי לוי: לא תמיד בהצלחה, אני מודה.

מיקי לוי: במספר 57 לפי דעתי טעיתם בשם.

מיקי לוי: תבדוק את זה.

ארז אורעד: יכול להיות שבמאגרים שלנו זה מופיע בשם אחר, אבל נבדוק.

מיקי לוי: אני בדקתי את שם המנהל ואז קיבלתי את שם המוסד "משמרת ישראל".

ארז אורעד: אצלנו זה מופיע בשם "קהילות יעקב על שם רבי ישראל קנייבסקי זצ"ל, בני ברק".

משה גפני: השם שלו היה יעקב ישראל, הסטייפלר.

ארז אורעד: לפעמים יש שינויי שם.

ארז אורעד: כדי שלא להשהות – אנחנו מעודכנים- - -

מיקי לוי: השם הנכון הוא השם שאני אומר.

ארז אורעד: אם זה רשום ב-Guidestar, אנחנו נבדוק.

מיקי לוי: גם כאן, אין לו אישור ניהול תקין וגם אין לו דיווחים שנתיים.

מיקי לוי: זו עמותה שהמחזור שלה גדול, זה הרבה כסף, קרוב למיליון שקל.

משה גפני: להערכתי זה תלמוד תורה או מוסד פטור.

מיקי לוי: אין בעיה, ניתן לו, אבל שיהיה מסודר.

משה גפני: לפי דעתי זה מוסד חינוך, לכן יש שם הרבה כסף.

מיקי לוי: יש לי משהו פיקנטי: במספר 15, שאמרתי שאין לו אישור לניהול תקין ואין דיווחים שנתיים, הוא ראש איגוד ישיבות ההסדר.

מיקי לוי: אז למה הוא לא צריך להיות מסודר?

מיקי לוי: למה?

מיקי לוי: מספר 59 – גם כאן, אין אישור ניהול תקין.

מיקי לוי: זה יותר מחצי מיליון שקל.

מיקי לוי: אני מבקש שגם זה יירשם בפרוטוקול.

משה גפני: מה זה "שחקני נשמה" במספר 61?

ארז אורעד: זה עמותה של שחקני תיאטרון שהוקמה במטרה לקדם את התרבות והיצירה, בדגש על תחום המשחק.

ארז אורעד: היא מקדמת פרויקטים בקהילה, ללא תשלום.

ארז אורעד: אנחנו מעודדים את זה.

ארז אורעד: הם מופיעים בעיקר בפריפריה במוסדות חינוך, ללא תשלום.

ארז אורעד: זו מטרה ציבורית ראויה.

ארז אורעד: המחזור שלה יחסית בסדר.

ארז אורעד: אין לה אנשים שמקבלים משכורות והעלויות של ההנהלה ושל הוצאות כלליות מצומצמות מאוד.

ארז אורעד: זה נכנס למטרת-על של תרבות.

מיקי לוי: דע לך, בגלל שנכוויתי מעמותות השירות הלאומי האזרחי, שהן חשובות מאוד, נכוויתי כוויה גדולה, אני עורך את הבדיקה הזאת.

מיקי לוי: שם ניתנו מיליוני שקלים על חשבון המדינה.

מיקי לוי: הגשתי תלונות במשטרה וזה בחקירה.

משה גפני: אנחנו מסכמים: יש להוסיף רובריקה של אישור ניהול תקין.

ארז אורעד: אני מסכם: לגבי כל העמותות שחבר הכנסת מיקי לוי הזכיר, שאין להן אישור ניהול תקין, אני מבקש להזכיר שלצדן כתוב "אושר לשנה", וזה בדיוק הסיבה שהן אושרו לשנה, בגלל שאין להן אישור ניהול תקין.

מיקי לוי: ארז אורעד, לדעתי גם היושב-ראש אתך וגם אנחנו אתך.

מיקי לוי: אנחנו רק רוצים שיהיה סדר.

מיקי לוי: בעוד שנה אנחנו נבקש דיווח.

ארז אורעד: אני מבקש לומר לפרוטוקול: שלא יחשוב מי שיחשוב שזה רשלנות של משרד האוצר.

מיקי לוי: חס וחלילה.

מיקי לוי: אני יכול לציין שמאז שנכנסת, יש לנו כאן סדר.

ארז אורעד: תודה רבה.

משה גפני: אני מבקש, באשר לעמותות שלגביהן מבקשים דיווח כעבור שנה, שיהיה דיווח ואז או שנסתפק בזה או שנקיים דיון על הדיווח.

משה גפני: בסדר?

ארז אורעד: בסדר גמור.

משה גפני: רק לגבי אלה שאנחנו מבקשים דיווח.

ארז אורעד: שיירשם בפרוטוקול לגבי דיווח.

משה גפני: מיקי לוי ביקש דיווח לגבי עמותה אחת.

משה גפני: יש שתי סוגיות: יש סוגיה אחת של הניהול התקין – על זה הוא ענה.

משה גפני: יש כאלה שלגביהן מבקשים דיווח.

מיקי לוי: לא.

מיקי לוי: יש שתי עמותות – מספר 15, שיש חוסר דיווחים שנתיים ואין אישור לניהול תקין, שזה כבד, ומספר 32, שם חסרים דיווחים שנתיים ואין אישור לניהול תקין.

מיקי לוי: השאר פחות נורא.

משה גפני: אם יש את הדיווחים, הוא אומר באופן חד משמעי שאם לא יהיה אישור ניהול תקין לא מחדשים את האישור.

משה גפני: אז זה בסדר, על זה לא צריך דיווח.

משה גפני: אבל יש כאלה שלגביהם מבקשים דיווח, לדוגמה על "אמנסטי".

משה גפני: יש בקשה של אחד מן החברים לקבל דיווח.

משה גפני: נקיים דיון על הדיווח הזה.

משה גפני: לא נקיים דיון אם הדיווח יהיה חיובי לגמרי.

מיקי לוי: אין לי בעיה, מה שיגיד ארז אורעד מקובל עליי.

מיקי לוי: אם הוא אומר "וי" – נגמר הסיפור מבחינתי.

משה גפני: מי בעד אישור רשימה 13-140-18, הבקשה לגבי מוסדות ציבור לעניין סעיף 46 לפקודת מס הכנסה?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה נתקבלה פה אחד.

משה גפני: אנחנו עוברים לאישור מוסדות ציבור לעניין סעיף 61.

ארז אורעד: מדובר על אישור מוסדות ציבור לעניין סעיף 61 לחוק מיסוי מקרקעין.

ארז אורעד: אני מזכיר לכם, זה נותן פטורים במס רכישה, פטורים במס שבח וסל של פטורים בעניין מיסוי מקרקעין.

ארז אורעד: הרשימה שאני מביא לאישורכם מספרה 13-73-18 ויש בה שני מוסדות ציבור.

ארז אורעד: אנחנו מבקשים לאשר אותה.

ארז אורעד: אני מבקש לאשר את שני מוסדות הציבור לעניין סעיף 61, כאשר הראשון בהם הוא "אלעד – עיר דוד", והשני הוא "תפארת יוחנן".

משה גפני: אתה יכול לתת רטרואקטיבית?

משה גפני: אני רואה שבסעיף 61 פעמים רבות זה רטרואקטיבי.

משה גפני: אני לא נגד.

ארז אורעד: אני נגד אישורים רטרואקטיביים.

ארז אורעד: קראו לי בתפקיד הקודם שלי "מחסום ארז".

ארז אורעד: לא אהבתי אישורים רטרואקטיביים.

ארז אורעד: כאשר הגעתי לוועדת הכספים לגבי אישור מוסדות ציבור לעניין סעיף 61- - -

משה גפני: יש עם זה בעיה משפטית?

ארז אורעד: לא.

ארז אורעד: אני רוצה לעשות כאן אבחנה, וזה דיון מעניין.

ארז אורעד: לעניין סעיף 61, כאשר באתי לתפקיד ואמרתי שאין אישורים רטרואקטיביים, אמרו לי: אין דבר כזה.

משה גפני: אתה מבקש את זה?

ארז אורעד: אני מבקש אישור רטרואקטיבי מכיוון שיש עניינים, שהם עושים עסקאות מקרקעין ולמעשה שכחו לבקש את האישור, אז נותנים רטרואקטיבית.

מיקי לוי: אני מכיר את זה מתפקידי הקודם.

מיקי לוי: יש רכישות סמויות שממומנות ורק בסיומן אפשר להגיד.

מיקי לוי: יש מעטה של סודיות מבחינת העמותה והמדינה ברכישות כאלה ואחרות כדי לא לסכן את המוכרים בעיר דוד.

משה גפני: בנימין למקין, אצלכם שני המוסדות האלה הם בסדר?

בנימין למקין: כן, לשניים יש אישורים.

משה גפני: מי בעד אישור רשימה 13-73-18 לעניין סעיף 61 לחוק מיסוי מקרקעין?

משה גפני: מי נגד?

משה גפני: מי נמנע?

משה גפני: בעד – פה אחד

משה גפני: הרשימה אושרה פה אחד.

משה גפני: אני מודה לכם ארז אורעד ובנימין למקין.